懷賢詩 王樞密
作者：王禹偁
朝代：宋

paragraphs: 西樞經緯才，慷慨遇真主。
文學中甲科，風雲參霸府。
直躬在密勿，未始畏彊禦。
憑案讀古書，箕踞視太祖。
澤欲浸生民，化將還邃古。
拆寺遇武宗，排佛如韓愈。
盡髮羣苾蒭，使之藝禾黍。
兵威遂强盛，人力不耗蠹。
世宗征淮甸，委任當留務。
馬前拜侯伯，階下列椹斧。
叱咤氣生風，將校汗如雨。
手築太平基，胼胝不輟杵。
具瞻人有望，衰運時不與。
修短天難忱，殲奪民何怙。
恩深與小斂，撫槨甚悲沮。
云亡復殄瘁，前哲非虛語。
世豈乏賢良，才難具文武。
曆象過羲和，文章敵燕許。
可能隨衆人，冥寞歸塵土。
子孫雖衆多，必復事未睹。
誰銘遷客詩，高揭王公墓。